鄭仲南五梅圖
作者：韓元吉
朝代：宋

paragraphs: 江南酒美樽不空，十年醉倒梅花中。
經行所見略可譜，一一秀骨含仙風。
不將鉛華污真色，亦有醉臉勻春紅。
重英千葉兩何好，玉立但喜肌微豐。
紅綃金縷變新樣，品異獨許天香同。
花開到處即吾圃，水寒月淡煙空濛。
醉來踏雪更起舞，長歌目送南飛鴻。
自後春歸厭寂寞，坐覺桃李難爲容。
忽驚橫軸入吾手，世上猶有丹青工。
扶疏清影卧空碧，一笑似喜曾相逢。
君家亭館安用此，此物自昔添詩窮。
詩成妙手儻不惜，畫我曳杖穿芳叢。